Ego Girardus comes Matiscensis notum volo fieri presentibus et futuris quod ego pro remedio anime mee et patris mei comitis Guillermi et aliorum predecessorum meorum donavi Deo et ecclesie fratrum Quinciacensium duas montatas singulis ebdomadis in puteo Ledonis de meis propriis et dominicis montariis quas pater meus michi dimisit liberas et quietas iure perpetuo possidendas. Alias etiam duas si eas vel a me vel ab alio assensu meo elemosina vel emptione seu quolibet modo in eodem puteo adquirere potuerint simili libertate eisdem fratribus donavi. Pedagia quoque et minagia et ventas et alias consuetudines quas in omni potestate mea sive in terra sive in aqua daturi fuerant in perpetuum eisdem fratribus donavi et concessi ut cunctis diebus per totam terram meam eant et veniant et quicquid voluerint de rebus suis semper vendant et emant absque omni costuma et exactione. Ipsos etiam fratres Quinciacenses et omnes res eorum in custodia et manutenemento per totam terram meam recepi donavique eis ut si quid ipsi aut res eorum in terra mea forifecerint capitale tantum modo restituentes absque omni alia emenda et sine omni alia lege quiete abeant. Donavi quoque eisdem Stephanum Frarinum cum omni tenemento et posteritate ipsius. Hec omnia supradicta ego Girardus comes Matiscensis obtuli Deo et fratribus Quinciacensibus per investituram cuiusdam libri super altare Sancte Marie Quinciaci. Super idem altare ego iuravi quod donationem istam cunctis diebus vite mee fideliter conservarem et garantirem nec me daturum terram Ledonis alicui filiorum meorum quousque donationem istam se fideliter tenere et garantire ecclesie Quinciacensium sub iuramento michi promiserit. Iuraverunt etiam Guilermus de Cavisio, Ebrardus de Ayuens, Huldricus de Vienna, Cristianus mariscalcus quod si ex his ecclesie Quinciacensium in aliquo deviaretur ipsi ad voluntatem abbatis et fratrum Quinciacensium se haberent quousque omnia eis redintegrarentur. Hec omnia laudavit Mora comitissa uxor mea et filii mei Guillermus, Walcherius, Rainaudus et Stephanus. Ego quoque Girardus comes Matiscensis ut ista imperpetuum rata habeantur sigilli mei impressione munivi. Huius rei testes sunt : Berengarius presbiter capellanus Sancte Marie, Stephanus filius Hodierne, Guillermus de Cavisio, Rogerius de Monnet, Guillermus filius Hodierne, Petrus Raimboudus, Guillermus Raimboudus. Actum anno ab Incarnatione Domini Mo Co septuagesimo secundo.